મ્યાનમાર હુમલા પછી તૈયારીઓ થવા લાગી હતી અને કમાન્ડર હૂડાએ પોતાના બે કમાન્ડિંગ ઓફિસર્સને જવાબદારી સોંપી હતી. બંનેએ સોર્સને કામે લગાડીને પાકિસ્તાનમાં ક્યાં ક્યાં છાવણીઓ છે તે શોધી કાઢ્યું હતું. ભૂતકાળમાં પણ બોર્ડર એક્શન ટીમ દ્વારા પાકિસ્તાનીઓને પાઠ ભણાવવા નાના મોટા હુમલા થયા હતા, પણ આ વખતે મોટો ઘા મારવાનો હતો. 2015ના શિયાળામાં બે મહિનામાં ટુકડીઓને સઘન તાલીમ આપીને તૈયાર કરી દેવાઈ હતી. સ્પેશિયલ ફોર્સના જવાનો પણ ઉત્સાહમાં હતાં, કેમ કે તેમને જે તાલીમ મળી હતી તેનો ઉપયોગ કરવાની તક મળવાની હતી. બંને કમાન્ડિંગ ઓફિસરની ટુકડીઓ તૈયાર હતી અને 2016નો ઉનાળો બેઠો ત્યારે દુશ્મનને ઘા મારવાનો હતો.